
LATVIJAS REPUBLIKAS MINISTRU KABINETS

	27.04.2010
	Noteikumi nr. 392


Rīgā 

Noteikumi par kārtību, kādā adresāta un sūtītāja adrese norādāma uz pasta sūtījuma


(prot. Nr. 21 14.§)

 

Izdoti saskaņā ar

Pasta likuma 51.panta otro daļu
 

I. Vispārīgie jautājumi

 
1. Noteikumi nosaka kārtību, kādā adresāta un sūtītāja adrese norādāma uz pasta sūtījuma.

 

2. Adresāta un sūtītāja adrese šo noteikumu izpratnē ir pasta sūtījuma adrese (turpmāk – adrese), kas ietver šādus elementus:

2.1. adresāta un sūtītāja vārdu un uzvārdu vai nosaukumu;

2.2. adresāta un sūtītāja adresi, kas saskaņā ar adresācijas sistēmas notei​kumiem identificē adresāta un sūtītāja atrašanās vietu;

2.3. pasta indeksu, kas ir piegādes zonas burtu, ciparu un zīmju apzī​mējums saskaņā ar Latvijas Republikai saistošu starptautisko līgumu prasībām pasta jomā.

 

3. Pasta sūtījumus var adresēt:

3.1. saņemšanai pasta pakalpojumu sniegšanas vietā. Šādā gadījumā uz pasta sūtījuma norāda atzīmi ''Uz pieprasījumu'' (''Poste restante'' – pārrobežu sūtījumiem) un adresāta pilnu vārdu un uzvārdu vai pilnu nosaukumu;

3.2. saņemšanai pasta komersanta abonenta kastītē. Šādā gadījumā uz pasta sūtījuma norāda abonenta kastītes numuru, bet adresāta vārdu un uzvārdu vai nosaukumu var nenorādīt.

 

4. Adresi uz pasta sūtījuma raksta skaidri, bez labojumiem. Adresi nedrīkst rakstīt ar zīmuli. Adresi var rakstīt, izmantojot iespiedierīci.

  

5. Lai atvieglotu adreses automātisku lasīšanu, adresi raksta kompakti, bez atstarpēm starp burtiem, neatstājot tukšas rindas starp adreses elementiem un nepa​svītrojot nevienu adreses elementu. 

 

6. Adresē nedrīkst norādīt saīsinātus nosaukumus vai citas zīmes, kas nav adreses elements, izņemot adresācijas sistēmas noteikumos pieņemtos saīsi​nājumus.

 

7. Adreses norādīšanai var izmantot adrešu uzlīmes, kuras uz pasta sūtījuma izvieto adresei paredzētajā vietā. Adrešu uzlīmēm izmanto baltu vai gaišu toņu papīru.

 

8. Ja pasta sūtījums tiek sūtīts aploksnē ar caurspīdīgu ielaidumu adreses daļā, adresāta adrese ir skaidri redzama caurspīdīgajā aploksnes daļā.

 

9. Adresāta adresi norāda attiecīgā pasta sūtījuma (aploksnes puse, kurā nav atlokāmās malas) apakšējā labajā daļā vai centrā (1.pielikums).

 

10. Sūtītāja adresi norāda attiecīgā pasta sūtījuma augšējā kreisajā daļā vai pasta sūtījuma otrās puses (aploksnes puse, kurā ir atlokāmā mala) augšējās daļas centrā (1.pielikums).

 

11. Izņēmuma kārtā adresi drīkst norādīt citā vietā, nekā tas noteikts šo noteikumu 9. un 10.punktā, noslēdzot attiecīgu līgumu ar pasta komersantu, ja vienlaikus tiek ievēroti šādi nosacījumi:

11.1. pasta sūtījumi tiek noformēti un sūtīti kā liela apjoma pasta sūtījumi;

11.2. pasta sūtījumi tiek sūtīti aploksnēs ar caurspīdīgu ielaidumu;

11.3. adreses daļā, kas redzama zem aploksnes caurspīdīgā ielaiduma, nedrīkst norādīt adresāta un sūtītāja adresi kopā vai adresāta adresei jābūt skaidri un nepārprotami atdalītai no jebkuras citas zem aploksnes caurspīdīgā ielaiduma redzamās informācijas, kas nav adresāta adrese.

 

12. Lai pasta sūtījumi adresātiem tiktu piegādāti laikus, pasta komersants, kas sniedz universālo pasta pakalpojumu, informē pasta pakalpojumu lietotājus par adreses rakstības prasībām, izvietojot nepieciešamo informāciju pasta pakalpojumu sniegšanas vietās vai savā mājaslapā internetā.

 

II. Adreses elementu pieraksta kārtība uz iekšzemes pasta sūtījumiem

 

13. Adresi uz iekšzemes pasta sūtījuma raksta saskaņā ar adresācijas sistēmas noteikumiem, ievērojot adreses elementu rakstības atbilstību Valsts adrešu reģistrā reģistrētajai adresei.

 

14. Pirms adresāta vārda un uzvārda adresē var rakstīt arī personas uzrunai lietojamus titulus, uzrunas formas vai to abreviatūru (2.pielikums).

 

15. Adreses elementus uz pasta sūtījuma raksta katru atsevišķā rindā, sākot ar detalizētāko elementu.

 

16. Ja pasta sūtījumu sūta saņemšanai abonenta kastītē pasta pakalpojumu sniegšanas vietā, adreses elementus raksta šādā secībā:

16.1. adresāta vārds un uzvārds vai nosaukums (var nenorādīt);

16.2. abonenta kastītes numurs;

16.3. pasta pakalpojumu sniegšanas vietas nosaukums;

16.4. apdzīvotās vietas nosaukums;

16.5. pasta indekss.

 

17. Ja pasta sūtījumu sūta saņemšanai uz pieprasījumu pasta pakalpojumu sniegšanas vietā, adreses elementus raksta šādā secībā:

17.1. adresāta vārds un uzvārds vai nosaukums;

17.2. atzīme "Uz pieprasījumu";

17.3. pasta pakalpojumu sniegšanas vietas nosaukums;

17.4. apdzīvotās vietas nosaukums;

17.5. pasta indekss.

 

III. Adreses norādīšana uz pārrobežu pasta sūtījumiem

 

18. Uz pārrobežu pasta sūtījumiem adresāta adresi norāda precīzi, rakstot to ar latīņu burtiem un arābu cipariem atbilstoši attiecīgajā valstī lietotās valodas burtu atveidei ar latīņu burtiem. Ja pasta sūtījuma saņēmējvalstī lieto citus burtus un ciparus, papildus vēlams adresi uzrakstīt attiecīgās valsts valodā.

 

19. Valsts nosaukumu uz pārrobežu pasta sūtījumiem raksta drukātiem burtiem:

19.1. adresāta adresē – nosūtītājvalsts valodā vai angļu valodā, vai franču valodā;

19.2. sūtītāja adresē – saņēmējvalsts valodā vai angļu valodā, vai franču valodā.

 

20. Pirms adresāta vārda un uzvārda adresē var rakstīt arī personas amatu, personas uzrunai lietojamus titulus, uzrunas formas vai to abreviatūru.

 

21. Uz pārrobežu pasta sūtījumiem adresāta adreses elementus raksta šādā secībā:

21.1. adresāta vārds un uzvārds vai nosaukums;

21.2. ielas nosaukums, ēkas numurs, dzīvokļa vai telpu grupas numurs (ja tāds ir);

21.3. pasta indekss un apdzīvotās vietas nosaukums, kā arī piegādes zonas kods (ja tāds ir);

21.4. valsts nosaukums.

 

22. Ja pārrobežu pasta sūtījumu sūta saņemšanai uz pieprasījumu pasta pakalpojumu sniegšanas vietā, adresāta adresē norāda šādus elementus:

22.1. adresāta vārdu un uzvārdu vai nosaukumu;

22.2. atzīmi ''Poste restante'' (treknrakstā);

22.3. pasta indeksu un apdzīvotās vietas nosaukumu, kā arī piegādes zonas kodu (ja tāds ir);

22.4. valsts nosaukumu.

 

23. Ja pārrobežu pasta sūtījumu sūta saņemšanai abonenta kastītē pasta pakalpojumu sniegšanas vietā, adresāta adresē norāda šādus elementus:

23.1. adresāta vārdu un uzvārdu vai nosaukumu (var nenorādīt);

23.2. atzīmi ''PO'' un abonenta kastītes numuru;

23.3. pasta indeksu un apdzīvotās vietas nosaukumu, kā arī piegādes zonas kodu (ja tāds ir);

23.4. valsts nosaukumu.

 

 

Ministru prezidents                                                     V.Dombrovskis

 

Satiksmes ministra vietā –

izglītības un zinātnes ministre                                        T.Koķe

 

1.pielikums

Ministru kabineta

2010.gada 27.aprīļa

noteikumiem Nr.392

 

Adresāta un sūtītāja adreses izvietojuma zonas uz pasta sūtījuma

 
Aploksnes pirmā puse

Aploksnes otrā puse

Satiksmes ministra vietā –

izglītības un zinātnes ministre                                      T.Koķe

 

2.pielikums

Ministru kabineta

2010.gada 27.aprīļa

noteikumiem Nr.392

 

Adresāta un sūtītāja adreses rakstības paraugi

 

1. Iekšzemes pasta sūtījuma adresēšanas paraugs

2. Pārrobežu pasta sūtījuma adresēšanas paraugs

izglītības un zinātnes ministre                                      T.Koķe

